EFF eis dat munisipale skuld afgeskryf wordEFF-lede hou ‘n optog na die munisipale kantoor in Polokwane. Foto: Chester Makana/ANA Jossy Buthane, EFF-LP en die party se provinsiale sekretaris, het gesê die inwoners sukkel om hul munisipale skuld wat al meer ophoop te betaal. “Die munisipaliteit moet alle water- en elektrisiteitsrekeninge van pensioentrekkers, werklose mense en huishoudings waar kinders aan die hoof is, kanselleer,” het Buthana buite die munisipale kantoor aan ŉ jubelende groep pensioentrekkers gesê wat hom vergesel het. Volgens Buthane is die munisipaliteit se water- en elektrisiteitsrekeninge buitensporig en inkonsekwent. “Julle moet weet dat hierdie munisipaliteit nie net korrup is nie, dit is verrot,” het Buthane gesê. Hy het beweer die stadsraad het steeds nie ŉ munisipale bestuurder aangestel nie weens politieke inmenging. Mike Mathebe, die EFF se leier in Limpopo, het gespog dit sal die laaste optog van die EFF as opposisieparty wees aangesien die party aan die hoof van die plaaslike regering sal staan na afloop van die munisipale verkiesing in Augustus. “Ons hou vandag ŉ optog vir die tweede keer aangesien hulle nie die eerste keer op ons memorandum gereageer het nie. Maar hulle moet weet, volgende keer sal hulle ŉ optog na ons toe hou,” het Mathebe gesê. Van die betogers het beweer hul munisipale rekeninge het binne ŉ maand van ŉ paar honderd rand na duisende rande gegaan. Hulle het ook gesê hul navrae aan die munisipaliteit oor die hoë rekeninge word net geïgnoreer en wanneer dit nie betaal word nie, word hul water en elektrisiteit afgesny. Sinah Tjale, die munisipaliteit se burgemeesterskomiteelid van paaie, het die memorandum ontvang en belowe om op die inwoners se klagtes te reageer.